Diari Oficial de la Generalitat Valenciana


Sumari del DOGV 3943, del 20-02-2001 (2001/1501)

ORDRE de 7 de febrer de 2001, de la Conselleria d'Indústria i Comerç, per la qual es modifica l'Ordre de 21 de desembre de 2000, per la qual es regulen les ajudes en matèria d'internacionalització i promoció comercial per a l'exercici 2001.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3943

Data del DOGV
:   20-02-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1501


Data del document
:   07-02-2001

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * manifestació comercial
    * comerç exterior
    * petita i mitjana empresa
    * promoció comercial
    * ajuda a les empreses
    * suport econòmic
    * ajuda pública

ORDRE de 7 de febrer de 2001, de la Conselleria d'Indústria i Comerç, per la qual es modifica l'Ordre de 21 de desembre de 2000, per la qual es regulen les ajudes en matèria d'internacionalització i promoció comercial per a l'exercici 2001. [2001/A1501]
  
Mitjançant l'Ordre de 21 de desembre de 2000, publicada en el Diari Oficial de la Generalitat Valenciana de data 28 de desembre, es regulen les ajudes en matèria d'internacionalització i promoció comercial per a l'exercici 2001.
  
En posar en marxa aquest règim d'ajudes s'ha considerat necessari incloure les xicotetes i mitjanes empreses com a possibles beneficiàries per a la realització d'actuacions en el marc del Programa de Suport a Plans Estratègics previst en l'esmentada ordre.
  
Pel que s'ha exposat, en virtut de les facultats que m'atorguen l'article 35 de la Llei de Govern Valencià i l'article 47.11 del Text Refós de la Llei d'Hisenda Pública Valenciana,
  
ORDENE
  
Article 1
  
Es modifica el paràgraf segon de l'apartat 1 de l'article 21 de l'Ordre de 21 de desembre de 2000, de la Conselleria d'Indústria i Comerç, que queda redactat amb el següent text:
  
«- Suport a plans estratègics per a la introducció en nous mercats portats a cap per consorcis d'exportació, grups de promoció o xicotetes i mitjanes empreses (pime) que actuen agrupadament per promoure els seus productes als mercats exteriors. Per a ser objecte de suport les activitats a realitzar per grups de pime (mínim de 3 i màxim de 10), cada una d'elles haurà d'aportar, juntament amb la sol·licitud, un acord de col·laboració en forma de contracte o qualsevol altre document que acredite suficientment el compromís entre les empreses en relació amb el pla estratègic presentat, i també la distribució de les despeses derivades del projecte comú.»
  
Article 2
  
S'afegeix al final de l'article 22 de l'Ordre de 21 de desembre de 2000, de la Conselleria d'Indústria i Comerç, un nou paràgraf amb el següent text:
  
«Quan es tracte de plans presentats per xicotetes i mitjanes empreses (pime) que actuen agrupadament, la subvenció arribarà com a màxim al 50% de les despeses que assumisca cada una de les empreses, sense que, en cap cas, la suma de les subvencions concedides al grup d'empreses passe de 65.710.010 de pessetes.»
  
Article 3
  
Es modifica el paràgraf segon de l'article 26 de l'Ordre de 21 de desembre de 2000, de la Conselleria d'Indústria i Comerç, que queda redactat amb el següent text:
  
«- Programes d'introducció en nous mercats: la trajectòria exportadora del consorci o grup de promoció i, si és el cas, de les empreses que el componen i la de les pime que actuen agrupadament; la seua estructura quant a nombre d'empreses, recursos, productes, xarxa comercial, etc.; l'àmbit geogràfic d'actuació i la seua correspondència amb els països prioritaris esmentats en l'annex P1; la repercussió del projecte en l'obertura de mercats exteriors i la seua contribució a una major competitivitat del producte; la relació del projecte amb l'estratègia de l'empresa i la viabilitat dels termes i calendaris previstos per a la realització del pla. Aquests criteris seran avaluats en l'informe que l'Institut Valencià de l'Exportació (IVEX) haurà d'emetre d'acord amb el que s'ha disposat en l'article anterior.»
  
Article 4
  
S'afegeix una disposició addicional quarta a l'Ordre de 21 de desembre de 2000, de la Conselleria d'Indústria i Comerç, amb el següent text:
  
«Quarta
  
Quan en les missions comercials directes o viatges de prospecció previstos en els articles 17.1.c, 22 i 23, la destinació comprenga diversos països dels indicats en l'annex P2 de la present ordre, la borsa de viatge s'aplicarà tenint en compte la de major import entre els països de destinació del viatge, i s'hi podrà incrementar, després de l'informe previ favorable de la Comissió de Suports a la Comercialització, com a màxim fins un 25%. »
  
DISPOSICIÓ FINAL
  
Única
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 7 de febrer de 2001
  
El conseller d'Indústria i Comerç